Kovsies kondig studentegeldverhoging aanHoofgebou op die Bloemfontein-kampus van die Universiteit van die Vrystaat Foto: UV Facebook Die Universiteit van die Vrystaat (UV) het Woensdag ŉ studentegeldverhoging vir 2017 aangekondig. “Die raad van die Universiteit van die Vrystaat het die instansie se begroting vir 2017 goedgekeur tydens sy kwartaalllikse vergadering op 2 Desember, wat op die Bloemfontein-kampus gehou is,” het die universiteit in ŉ verklaring gesê. “ŉ Algemene verhoging van 8% in klasgeld en 8% in behuising en koshuisfooie is goedgekeur.” Prof. Nicky Morgan, waarnemende visekanselier en rektor van die UV, het gesê die gemiddelde fooie per program by die UV is in meeste gevalle die laagste wanneer dit teen ander vergelykbare universiteit gemeet word. Hy het gesê dit sal ook die geval wees in 2017, selfs ná die 8% verhoging in klasgeld. “Die universiteitbestuur is bewus van die ekonomiese realiteite in Suid-Afrika, asook die finansiële druk waaronder huishoudings gebuk gaan. Die langtermyn finansiële volhoubaarheid van die UV, en die finansiële beperkinge wat onderrig en leer, navorsing en gemeenskapsdiens beïnvloed, bly van uiterste belang vir die raad,” het Morgan in ŉ verklaring gesê. Die universiteit het gesê die goedgekeurde verhoging is kragtens die aanbevelings van Blade Nzimande, minister van hoër onderwys en opleiding, op 19 September vanjaar. Die verhoging is goedgekeur met dien verstande dat dit deur die departement betaal sal word as ŉ aanpassingstoelaag vir kwalifiserende studente met ŉ gesamentlike huishoudelike inkomste van minder as R600 000. “Die universiteitbestuur het op verskeie geleenthede al sy pro-armes-benadering vir studentefinansiering bevestig, en dat studente uit arm en werkersklasgesinne, wat dit akademies verdien, omvattende finansiële ondersteuning moet ontvang,” het Morgan bygevoeg. Die Universiteit van die Witwatersrand (Wits) het Maandag aangekondig sy fooie styg met 8% in 2017 kragtens die aanbevelings van die regering. Shirona Patel, woordvoerder van die universiteit, het in daardie stadium gesê die besluit oor die 2017-verhoging, is deur die raad goedgekeur ná ŉ gesprek met die verkose Verteenwoordigende Studenteraad. Die universiteit het ŉ verhoging beplan ondanks die #FeesMustFall-betoging wat onrus veroorsaak en tot gewelddadige betogings gelei het. Die Noordwes-Universiteit het ook in November aangekondig dat ŉ jaarlikse verhoging van 8% in klasgeld en behuisingsfooie as deel van die begroting goedgekeur is.